Venstre vil have regeringen til at lægge beregninger frem om, hvor stor regningen for den ambitiøse klimalov forventes at blive.

- Beregningerne ligger der nu, så jeg forstår ikke, hvorfor de skal mørklægges og hemmeligholdes, siger finansordfører Troels Lund Poulsen (V).

Berlingske har fået nej til at se dokumenter, der indeholder beregninger om Danmarks mål om at reducere udledningen af drivhusgasser med 70 procent inden 2030 og om rådgivningen i forhold til realismen i planen.

Folketingets partier med undtagelse af Liberal Alliance og Nye Borgerlige blev tidligere i december enige om en klimalov, der blandt andet indeholder målet om en reduktion på 70 procent.

Liberal Alliances klimaordfører, Ole Birk Olesen, siger til Berlingske, at man bør kende til de økonomiske konsekvenser ved planen, og det samme mener Venstre.

- Det er klart, at det her ikke er en gratis omgang. Det kommer til at betyde en omstilling af det danske samfund, siger Troels Lund Poulsen.

- Derfor skal vi gøre det på en god og intelligent måde, så vi stadig kan sikre vækst og arbejdspladser i dette samfund.

Klimaminister Dan Jørgensen (S) oplyser til Berlingske, at regeringen næste år vil fremlægge konkret politik om, hvordan man kommer i mål. Her vil beregningerne blive lagt frem.

Den besked er dog ikke nok for Venstre, som vil have beregningerne nu.

- Så kan man forholde sig til det, og man kan stille spørgsmål til, hvilke initiativer der skal til, for at vi kan nå den reduktion på 70 procent, som er en meget ambitiøs målsætning, siger Troels Lund Poulsen.

Hvis regeringen ikke ønsker at fremlægge tallene nu, regner Troels Lund Poulsen med, at der "er et flertal i Folketinget, der siger, at det skal ministeren gøre".